# Die Schedelsche Weltchronik (deutsch):281

| 280 <<<Vorheriges Blatt | Die Schedelsche Weltchronik Blatt CCLXXXI | Nächstes Blatt>>> 282 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCLXXX verso:

WEr von anfang. vrsprung. gestalt vnd gelegenheit des Behmischen lannds ettwas wissen wo$^e$l der su$^e$che es hieuor in disem bu$^o$ch am .xxiiii. am .c.lxxxix. am .cc.iii. vnd am .cc.lxxxiii. blat.
DIe Friesen an dem meer gelegen stossen von aufgang in Sachßen land. gegen den mittag an die Westfaln gegen dem nydergang an Vttrichisch land. wiewol ettlich wo$^e$llen das das die Vttrichischen Frießen seyen. vnder denen finde ich Ottonem den bischoff der Friesischen kirchen. der die Teu$^e$tschen geschihten vnd sachen nit vnschickerlich beschriben hat. Bischoff Albrecht zu Mayntz der das closter zu Fulden auffgerichtet hat. vnd sich vnderstund die Friesen des cristenlichen glawbens zeunderweisen ward von inen erschlagen vnd mit der marter bekro$^e$net. Diss ist ein fraisams volck der waffen geu$^e$bt. starcks vnd gerads leibs. sichers vnd vnerschro$^e$ckenlichs gemu$^e$ets. vnd beru$^e$men sich frey sein. wiewol sich der hertzog von Burgundi einen herren desselben lands nennt. Aber Frießland ist frey sich seiner sytten geprauchende. vnd geduldet nit eu$^e$ssern vnttertenig zesein. Der Frieß begert nit vnwillig des tods vmb die freyheit. Ritterliche wirdigkeit ist vnder disem volck vnangesehen. einen stoltzen man der sich fu$^e$r ander erhebt leiden sie nit. sie erwelen ierlich einen rat gemainen nu$^o$tz in gepu$^e$rlicher gleichheit zeschicken. Sie straffen die vnzu$^e$chtigkeit der weiber gar ernstlich. Auff das die briestere andere schlafkamer nit beflecken so lassen sie die briester on weiber nit leichtlich zu. dann sie maynen das sich der mensch gar ku$^e$mmerlich enthalten mu$^e$g. Alles ir vermu$^e$gen vnd reichthu$^e$mer ist an dem vihe. Es ist ein ebens lannd. seeig vnnd fast waydreich. Alda ist mangel an holtz. Sie enthalten das fewr mit lewmigem wasen vnd tru$^o$cknem ku$^e$ekot. Cornelius tacidus schreibt das zu zeiten des kaisers Neronis zwen sendpotschafter auß disem volck gein Rom komen weren vnd als sie in das pompeysch rathawß gegangen weren vnd ettlich frembde außlendische mann vnder den ratzherren sitzende sahen vnd vnderrichtet waren das solche ere den send poten des volcks gepu$^e$rete. die an ro$^e$mischen tugenten vnd freu$^e$ntschaft fu$^e$rtreffen. do weren dise zwen hinfu$^e$r getretten vnd hetten sich vnder den ro$^e$mischen ratzherren nidergesetzt vnd geschrihen das nymant mit waffen vnd an trew vnd glawben vber die Teu$^e$tschen wer. von dess wegen hette der Nero sie bede mit einer statt begabt.
HOland ein prouintz Teu$^e$tscher nation stost gein mitternacht an das meer. an andern o$^e$rtern in gestalt einer innseln zwischen den armen des Rheins eingefangen. vnd ist ein seeigs vnd waydreichs land mit vil seen vnd meerstraymen ergossen. Es sind ettlich die sprechen das Vttrich die edel statt in Holannd lig. das vnß auch nit vngleu$^e$plich ist. Das fu$^e$rstenthumb der Vttrichischen kirchen ist allain dem kaiser vnderworffen vnd hat ein weits land vnder im mit mancherlay straymen des Rheins eingeschlossen. vom auffgang die Frießen. von mittentag die Westfalen habende. vom nidergang durch mittel des Rheins an das Gellrisch hertzogthumb stossende. Vttrich ist ein reiche statt vol volcks. Teu$^e$tscher sytten vnd sprach. Der bischoff daselbst vermag wenn es not thut .xl$^m$. streitperer mann in einen krieg zefu$^e$eren. Die mann vnd frawen daselbst sind gar wolgestalt. die sich vor vber lawff irer feind mit schwellung der wasser vnnd mit aigner kraft beschirmen. Pier ist diss volcks getrannck. die kawflewt bringen wein daselbsthin.
DIe letsten vo$^e$lcker Teu$^e$tscher nation sinnd gegen mitternacht vnnd nyderganng wartz. Die Seelennder in einer innseln wesende gegen dem außfluss des Rheinns vber. vnder denen sinnd die mittelburgischen. die selb statt ist gar wol befestigt reich vnd habehaftig vnd zu kawfmans gewerbe vnd hantirung fast fu$^e$gsam. Da selbst innen ist nit ein vnadelichs stettlein Brielum genant mit wasser vmbgeben darinn vil kawflewt zu schiffen.
WEstualen endet sich gegen dem nidergang an dem Rhein. vnd gegen dem auffgang an dem fluss Visurgo die Wesera genant. gegen mitternacht an Frießland vnd die Vttrichischen gegent. vnd gein mittem tag an dz Hessisch gepirg stossende. auß welchem gepirg der fluss Amasis entspringt. vnd an den edeln stetten Badeborn vnd Mu$^e$nster hin fleu$^e$ßet vnd das land schier in dem mittel taylende durch Frießland hinab in das meer steygt der fluss Sala befeu$^e$chtigt auch das Westuelisch land. Zwischen demselben fluss vnd dem Rhein hat Drusus germanicus als er sein feind vberwunde als ein obsiger zulendet. Der gross kaiser Karl ha mit den Westfalen vil krieg gefu$^e$ert vnd sie mit schlacht bekummert vnd von anbettung der abgo$^e$tterey zu dem cristenlichen glawben bezwungen vnd als sie denselben cristenlichen glawben oft verlawgnet hetten vngeachtet irer ayds pflicht. auff dz er dann ir widerspenigkeit mit forcht der straff stillen mo$^e$cht so setzet er haymlich richter. denen gabe er gewalt alßpald sie yemant der geschworn vnd wider sein pflicht gethan oder sunst einiche mißtat begangen het denselben alßpald zestraffen on

## CCLXXXI recto:

einiche fu$^e$rhaischung oder beschirmung. vnd darzu erwelet er tapffer mann vnd liebhaber des rechten. bey den man sich nicht vermu$^o$tet dz sie die vnschu$^e$ldigen verfolgen wu$^e$rden. vnd als aber darnach erbere vnd mittelmessig mann offt in den welden an stricken hangende gefunden warden do bracht solchs den Westfaln grossen schrecken vnnd behielt sie also in dem glawben. Der geprauch vnd vbung diss Westfalischen gerichts (das man das haymlich nennt) ist in Teu$^e$tscher nation lautprecht. darumb wirdt hie im besten vermyden nach der lenng dauon zeschreiben.
ZWischen Westfaln vnd Franckenland ligt das Hessenland ein pirgige gegent. die sich vom Rhein gein mitternacht streckende an Thu$^e$ringen sto$^e$sset. Der fu$^e$rst diss volcks ein landgraff zu vnßern zeitten zum kaiserthumb gefordert achtet sich zu auffhaltung solcher pu$^e$rden vngemass vnnd wolt lieber ein kleins fu$^e$rstenthumb ime von seinen eltern gelaßen nu$^e$tzlich verwesen dann ein gross annemende zerstrewen. vnd sprach das wer ime ein verhindernus zu handlung cristenlicher sachen das er der schrift nicht wissendt wer. doch was er ein hayer vnd schu$^e$tzer der gesetz. die er ime nach seins vaters gezu$^e$nge außlegen hieße. als offt ein sach vor ime gehandelt wardt. vnnd ist nye von ime erho$^e$rt worden das er einich vngerechte vrtail gesprochen hab. Als diser fu$^e$rst in ein closter gienge in willen dasselb zereformirn. vnnd geladen mit den closterlewten die speyß name do maynet man er het gifft geessen dann er vnd der abbt. der der reformirung begeret starben vnlang darnach.
* 1 2 3 Utrecht
* ↑ 40.000
* ↑ Middelburg
* ↑ Weser
* ↑ Ems
* ↑ Paderborn